b"\n_START_ARTICLE_\nBelgijos valstyb\xc4\x97s saugumo tarnyba\n_START_PARAGRAPH_\nBelgijos valstyb\xc4\x97s saugumo tarnyba (ol. Veiligheid van de Staat; Staatsveiligheid; SV; pranc. S\xc3\xbbret\xc3\xa9 de l'\xc3\x89tat; SE) \xe2\x80\x93 civilin\xc4\x97 Belgijos \xc5\xbevalgybos institucija, pavaldi Justicijos ministerijai (o kita Belgijos \xc5\xbevalgyba, Belgijos bendrosios informacijos ir saugumo tarnyba, yra pavaldi Gynybos ministerijai)._NEWLINE_Dabartinis Belgijos VST direktorius yra Alain Winants, prie\xc5\xa1 j\xc4\xaf direktoriumi buvo Koen Dassen, kuris prarado post\xc4\x85 po to, kai VST pragan\xc4\x97 sp\xc4\x97jam\xc4\x85 kurd\xc4\x85 terorist\xc4\x85 Fehriye Erdal.\n_START_SECTION_\nParlamentin\xc4\x97 prie\xc5\xbei\xc5\xabra\n_START_PARAGRAPH_\nXX a. 9-t\xc4\x85 de\xc5\xa1imtmet\xc4\xaf eil\xc4\x97 \xc4\xafvyki\xc5\xb3, pvz., Brabanto \xc5\xbeudyn\xc4\x97s (1982-1985 m.), teroristini\xc5\xb3 grupi\xc5\xb3, kaip kad komunistin\xc4\x97 Cellules Communistes Combattantes ir neonacistin\xc4\x97 Westland New Post, veikla, suk\xc4\x97l\xc4\x97 susidom\xc4\x97jim\xc4\x85 \xc5\xa1alies policija ir \xc5\xbevalgybos organizacijomis bei nepasitenkinim\xc4\x85 j\xc5\xb3 neefektyvumu._NEWLINE_1991 m., po dviej\xc5\xb3 vyriausyb\xc4\x97s tyrim\xc5\xb3 buvo \xc4\xafkurtas nuolatinis parlamento komitetas (ol. Vast Comit\xc3\xa9 van Toezicht op de inlichtingen- en veiligheidsdiensten), kuris tur\xc4\x97jo organizuoti \xc5\xa1i\xc5\xb3 institucij\xc5\xb3 parlamentin\xc4\x99 (federalinio Belgijos parlamento) prie\xc5\xbei\xc5\xabr\xc4\x85. Iki tol \xc5\xa1ios organizacijos buvo be jokios i\xc5\xa1orin\xc4\x97s prie\xc5\xbei\xc5\xabros. 1998 m. buvo i\xc5\xa1leisti \xc4\xafstatymai, tvarkantys \xc5\xa1i\xc5\xb3 institucij\xc5\xb3 funkcijas ir metodus.\n_START_SECTION_\nTeis\xc4\x97s\n_START_PARAGRAPH_\n2006 m. buvo i\xc5\xa1pl\xc4\x97sto VST teis\xc4\x97s, nes iki tol VST beveik netur\xc4\x97jo policini\xc5\xb3 gali\xc5\xb3, gal\xc4\x97jo tik rinkti informacij\xc4\x85 ir j\xc4\x85 analizuoti. VST gal\xc4\x97davo tik sekti \xc5\xbemones, bet ne suimti. 2006 m. buvo leista naudoti vadinamuosius \xe2\x80\x9especialiuosius tyrimo metodus\xe2\x80\x9c. Suteiktos papildomos galios (pvz., klausytis telefon\xc5\xb3 pokalbi\xc5\xb3, \xc4\xafeiti \xc4\xaf \xc5\xbemoni\xc5\xb3, \xc4\xaftariam\xc5\xb3 dalyvaujant terorist\xc5\xb3 veikloje, butus jiems ne\xc5\xbeinant, sulaikyti ir apklausti \xc5\xbemones) leido VST efektyviau dirbti. Visa tai pri\xc5\xbei\xc5\xabri specialiai paskirti teis\xc4\x97jai. Po \xc5\xa1ios reformos Belgijos VST pasidar\xc4\x97 pana\xc5\xa1i \xc4\xaf analogi\xc5\xa1kas institucijas kitose \xc5\xa1alyse, ta\xc4\x8diau jie turi ma\xc5\xbeiau gali\xc5\xb3, nei j\xc5\xb3 kolegos D. Britanijoje ar Pranc\xc5\xabzijoje."